'Gospodar prstenova - Povratak kralja' osvojio 11 Oscara (1/3/04) - 2004-03-01
Treći nastavak trilogije snimljene prema djelu J.R.R. Tolkeina pobijedio je u svim kategorijama u kojima je bio nominiran
Glavni pobjednik 76. po redu dodjele Oscara je film "Gospodar prstenova - Povratak kralja" koji je osvojio čak 11 zlatnih kipića - u svim kategorijama u kojima je bio nominiran. "Gospodar prstenova - Povratak kralja" tako je ušao u vrlo elitno društvo – toliko su naime Oscara zaradili jedino filmovi Titanic i Ben Hur. Program u Kinu Kodak u Los Angelesu otvorio je Sean Connery riječima – “večeras slavimo čaroliju odlaska u kino i uživanja u filmovima”. I zaista, prošla je godina bila krcata filmskim čarolijama – od spektakularnog završetka trilogije “Gospodara prstenova”, izvrsne krimi-drame “Mistična rijeka”, satiričnog crno-humornog prvijenca Sophije Coppola “Mistična rijeka”, pa do Disneyeva crtića “Finding Nemo”. Program je – po četvrti put – vodio glumac Billy Crystal, vrlo dinamično što je naročito važno za više od tri sata dugu priredbu koju se često kritizirao kao predugu i na kraju - kako se bliži ponoć - ponešto i dosadnu. Okupljeni su odali i počast doajenu Hollywooda – komičaru Bobu Hopeu, kao i glumici Katherine Hepburn – koji su preminuli prošle godine. Oscara za životno djelo dobio je režiser Blake Edwards, autor remek-djela poput “Doručka kod Tiffanyja”, “Dani vina i ruža”, mjuzikla “Victor Victoria” te serije filmova o Inspectoru Clouseau... No, pogledajmo tko su bili sinoćnji laureati za prošlogodišnja filmska ostvarenja – Najbolji igrani film "Gospodar prstenova - Povratak kralja". Najbolji strani igrani cjelovečernji film – kanadski film “Barbarian Invasion”. Oscar za najbolju mušku glavnu ulogu dobio je Sean Penn. Oscara za najbolju žensku glavnu ulogu dobila je Charlize Therone. Najbolja režija – Peter Jackson, režiser “Gospodara prstenova”. Najbolja sporedna muška uloga, Tim Robbins, najbolja ženska sporedna uloga Renee Zellweger. Najbolji cjelovečernji crtani film – Disneyev “Finding Nemo”. Najbolji vizualni efekti – tehnička ekipa “Gospodara prstenova”. Oscara u kategoriji najbolji cjelovečernji dokumentarac dobio je film “Magla rata”, film-intervju s bivšim američkim ministrom obrane Robertom McNamarom, glavnim protagonistom tragične američke intervencije u Vijetnamu. Primajući Oscara, režiser Errol Morris je izjavio da ga “današnji američki angažman u Iraku sve više i više podsjeća na Vijetnam.” "“Ako je film uspio podsjetiti na pouke Vijetnama bit ćemo vrlo zadovoljni” – rekao je Errol Morris. Oscara za najbolju skladbu – dobila je Annie Lennox koja je izvela pjesmu “Into the West”, u filmu “Gospodar prstenova”